कोलकाता: पश्चिम बंगाल की मुख्यमंत्री ममता बनर्जी ने 20 आप विधायकों की अयोग्यता की सिफारिश के लिए चुनाव आयोग की आलोचना की, उन्होंने शुक्रवार को कहा कि संवैधानिक निकाय का इस्तेमाल राजनीतिक बदले के लिए नहीं किया जा सकता. उन्होंने आप प्रमुख अरविंद केजरीवाल का समर्थन जताया.
ममता बनर्जी ने ट्वीट किया, ‘‘इस समय हम पूरी तरह अरविंद केजरीवाल और उनकी टीम के साथ हैं.’’ उन्होंने कहा, ‘‘किसी संवैधानिक निकाय का इस्तेमाल राजनीतिक बदले के लिए नहीं किया जा सकता. चुनाव आयोग ने आप के 20 विधायकों की सुनवाई तक नहीं की. बहुत ही दुर्भाग्यपूर्ण. यह नैसर्गिक न्याय के सिद्धांतों के विपरीत है.’’
चुनाव आयोग ने आप के 20 विधायकों के लाभ के पद पर बने रहने के कारण राष्ट्रपति रामनाथ कोविंद से उनको अयोग्य घोषित किये जाने की सिफारिश की है. उच्च पदस्थ सूत्रों ने कहा कि आज सुबह राष्ट्रपति को भेजी गयी राय में चुनाव आयोग ने कहा कि 13 मार्च 2015 और आठ सितम्बर 2016 के बीच संसदीय सचिवों के पद पर रहने के कारण वे अयोग्य घोषित किए जाने योग्य हैं.
hin_Deva hin_Deva hin_Deva